
ELSŐ SZAKASZ
Az Egyesület cime, székhelye és céljai.
1. §.

Az Egyesület cime: „Magyar Könyvkiadók és Könyvkereskedők, Zeneműkiadók és Zenemű​kereskedők Országos Egyesülete”; székhelye: Budapest.

2. §.

Az Egyesület célja: A magyar könyvkiadók, könyvkereskedők, zeneműkiadók és zenemű​keres​kedők érdekeinek megóvása, a szakmák fejlesztése és szinvonalának emelése.

3. §.
Eszközül szolgálnak erre különösen:

a) intézmények és berendezések létesitése a kölcsönös üzleti érintkezés és leszámolás meg​könnyitésére;

b) meghatározása az általános szokásos üzleti szabályoknak, ugy a tagoknak egymásközti, mint a közönséggel való összeköttetésben;

c) segélypénztár fentartása, a szakmabelieknek és hozzátartozóiknak segélyezése;

d) a szakmát érintő jogi kérdések elvi eldöntése;

e) általános szakmabeli érdekek előmozditása, közös szabályok megállapitása a külföldi szakegyesületekkel egyetértve;

f) megvitatása az egyesületben képviselt szakmák minden oly közös érdekü ügyének, mely azok fejlődését bármely szempontból érinti;

g) minden hatóság és hivatal előtt a szakmák érdekeit képviselni, az ügyek intézésénél a szakmák kivánságait érvényesiteni;

h) közrehat a szakértelem és szaktudás fokozására és terjesztésére, a szakoktatás és más célravezető módok, valamint a szakirodalom támogatása utján;

i) választott biróságot létesit.

Az Egyesület szakosztályai.

4. §.
Az Egyesület kebelében a különböző szakmák ügyeik intézése a következő szakosztályokat alakitják:

a) a könyvkiadók;

b) a budapesti könyvkereskedők;

c) a budapesti zeneműkiadók és zeneműkereskedők;

d) a vidéki könyvkereskedők és zeneműkereskedők szakosztálya.
Az egyesület mindegyik szakosztálya kizárólag a szakosztályt érdeklő ügyekben önállóan intézkedik.

A felvétel.

5. §.

Minden magyar könyvkiadó, könyvkereskedő, zeneműkiadó, vagy zeneműkereskedő tagsági felvételét az illetékes szakosztály utján kérheti az egyesülettől.

A felvett tag élvezi az Egyesület által nyujtott előnyöket.

Akik az Egyesületnek nem tagjai, azok az Egyesület révén nyujtott előnyökben nem része​sittetnek. Ez intézkedés alól nincs kivétel.

6. §.
A felvételhez szükségeltetik:

a) a polgári jogok teljes élvezete, a cégtulajdonos, illetve a céget az Egyesületben képviselő egyén személyében;

b) hogy a felvételt kérő cég a könyv-, zeneműkiadást, vagy kereskedelmet, illetve ezeknek valamely ágát iparszerüleg üzze és a kereskedelmi cégek jegyzékébe be legyen vezetve;

c) hogy a cég irásbeli kötelezvény kiállitásával, az egyesületi alapszabályoknak, az alap​szabály​szerü szabályzatoknak és határozatoknak magát alávesse.

7. §.
A felvételi kérelem az illetékes szakosztály utján az Egyesület elnökségéhez intézendő.

A felvételi kérelemhez a cégbejegyzést igazoló cégkivonat, esetleg a képviselő személy kép​viseleti jogosultságát igazoló okmányok csatolandók. A felvételi kérelem benyujtásával egyidejüleg a felvételért folyamodó, tartozik a közgyülés által megszabott felvételi dijat és segélypénztári illetéket, ugyszintén a felvétel évére szóló tagsági dijat az Egyesület pénz​tárába befizetni.

8. §.
Az Egyesület elnöksége a felvételi kérelmet határozathozatal végett az illetékes szakosz​tályhoz teszi át. A felvétel, vagy visszautasitás felett a szakosztályi választmány minden indokolás nélkül egyszerü szótöbbséggel dönt, s határozatát az Egyesület elnökségének jóvá​hagyás végett bejelenti.

Amennyiben az Egyesület elnöksége a szakosztályi választmány határozatát jóvá nem hagyja, a felvételi kérelmet végleges döntés végett a szakosztályi teljes ülés elé terjeszti, mely ez ügyben végérvényesen dönt.

A szakosztályi választmánynak, a felvételt megtagadó határozata ellen, jogában áll a felvételt kérelmezőnek 15 napon belül felebbezéssel élni. A felebbezés az Egyesület elnökségének nyujtandó be.

Az elnökségnek jogában áll a felebbezést saját hatáskörében elutasitani, vagy végleges döntés végett a szakosztályi teljes ülés elé terjeszteni, mely minden további felebbezés kizárásával határoz.

9. §.

A felvételek kihirdetése a „Corvina” cimü egyesületi közlönyben történik.

I. A tagok jogai.

10. §.
Minden tagnak a következő jogai vannak:

a) a kiadók részéről megállapitott minimális % élvezése, melyre minden szakosztályi tag a szakosztályi kiadók részéről igényt tarthat. A kiadó ennek megadását általában nem tagad​hat​ja meg, kivéve, ha oly személyes viszonyok állanak fenn a felek közt, melyek a megrendelő fél rosszhiszemü eljárása folytán, a kiadónál indokolttá teszik az összeköttetés kerülését. Ily esetekben felmerülő panasz esetén az egyesületi választott biróság dönt;

b) közös érdeket érintő esetben az Egyesület támogatását kérhetik;

c) a közgyülésen részt venni;

d) bármely tisztségre megválaszthatók, az alapszabályokban meghatározott korláton belül;

e) az Egyesület által alkotott intézmények és berendezések élvezete;

f) igény az Egyesület által kibocsátott nyomtatványokra, a mindenkor megállapitott feltételek mellett;

g) a cég felvétele az elnökség felügyelete alatt kibocsátandó jegyzékbe;

h) az egyesületi közlöny járatása, oly kötelezettséggel, hogy azt nem szakmabeliekkel, csak a szakosztályi választmány engedélyével közli, oly szakmabeliekkel pedig, kiknek kizáratása az Egyesület által elhatároztatott, semmi szin alatt sem;

i) az egyesületi közlöny használata üzleti hirdetésekre, az elnökség által meghatározott kedvez​ményes áron.

11. §.
Az egyesületi közlöny, a jegyzékek, valamint más egyesületi nyomtatványok, a választmány engedélyével kivételesen nem egyesületi tagoknak is átengedhetők a megszabott áron. Ép ugy a „Corvina” nem egyesületi tagok által is felhasználható hirdetésekre. Kizárt tagoknak a lap küldése és annak használata hirdetésekre, valamint minden egyesületi intézmény és beren​de​zés igénybevétele megtagadandó, szintugy minden nem egyesületi tagnak, ki ellen oly tények merültek fel, melyek egyesületi tagnál a kizáratást vonnák maguk után.

12. §.
A szakosztályi választmány oly tagokkal szemben, kik az alapszabályokat, vagy egyéb, a közgyülés által elfogadott alapszabályszerü szabályzatokat, vagy a közgyülés, elnökség, szakosztály és szakosztályi választmány alapszabályszerü határozatait megszegik, a tagsági jogok élvezetét ideiglenesen egészen, vagy részben megvonhatja. A szakosztályi választmány határozatát indokolással együtt haladéktalanul köteles az elnökségnek bejelenteni.

Sürgős esetekben ugyanez a jog a szakosztályi választmány utólagos jóváhagyásától feltételezetten az elnökség által is gyakorolható.

13. §.
Nem tagok a 10. §-ban emlitett jogokat nem élvezhetik.

II. A tagok kötelességei.

14. §.

Minden tagnak következő kötelességei vannak:

a) saját személyére, s üzletére, illetőleg azon üzletre nézve, melynek cégtársa, vagy felelős igaz​gatója, az Egyesület alapszabályait, a választmány és a szakosztály szabályszerü határo​zatait pontosan betartani;

b) a közönséggel szemben való eladásoknál a bolti ártól csak annyiban eltérni, amennyiben az a szakosztályi határozatok által meg van engedve;

c) kiadóknak kivételes esetekben szabad kiadásukból egyes műveket – kivéve bárminemü iskolakönyvet és iskolai tananyagot – nagyobb példányszámban hatóságoknak, intézeteknek, társulatoknak vagy egyleteknek, különösen leszállitott áron, vagy közvetlenül, vagy valamely szakosztályi könyvkereskedő utján szállitani;

d) a közgyülés által meghatározott évi járulékot az egyesületi pénztárba pontosan befizetni. Ha valamely tag az előzetes felszólitás dacára is elmulasztja a járulékot befizetni, az elnökség fel van jogositva ily hátralékokat bármely budapesti biróság által behajtani;

e) minden változást a cégben, valamint a tulajdonos, cégtárs, vagy felelős igazgató személyé​ben a szakosztály utján az elnökségnek azonnal bejelenteni;

f) a kiadók akarata ellen azok kiadványait oly könyvkereskedőknek és viszontelárusitóknak sem szállitani, akikre a kiadói szakosztály a zárlatot kimondotta, vagy akik valamely szak​osztály, vagy az Egyesület és a szakosztály által az egyesületi intézmények és berendezések élvezéséből ki vannak zárva.

A tagság.

15. §.

Az egyéni céget az Egyesületben tulajdonosa, vagy cégvezetője képviseli.
Ha a cégtulajdonos gyámság, vagy gondnokság alatt áll, cégét az Egyesületben csak cég​veze​tője, vagy üzletvezetője utján képviselheti.

Valamely társas céget, részvénytársaságot, vagy szövetkezetet egy vagy több beltagja, illetve ügyvezető igazgatója, vagy pedig cégvezetője képviselheti az Egyesületben.

16. §.
Ha a céget az Egyesületben képviselő beltag, cégvezető, vagy igazgató a cégtől megválik, a cég 30 napon belül köteles az elnökségnél ujabb képviselőjét bejelenteni.

Ha a cég tulajdonosában haláleset, vagy átruházás folytán változás áll be, az uj tulajdonos a beállott változást 30 nap alatt tartozik az elnökségnél bejelenteni.

A szakosztályi választmány a céget képviselő személy, vagy cégtulajdonos személyében beállott változást tudomásul veszi, ha az uj képviselő, illetve tulajdonos személyében a 6. §. a) pontjában foglalt feltételek fenforognak.

17. §.
Amennyiben a céget képviselő egyén, vagy a tulajdonos személyében beállott változás 30 nap alatt be nem jelentetnék, vagy a bejelentett egyén, illetve uj tulajdonos személyében a 6-ik §. a) pontjában foglalt kellékek fenn nem forognának, – a választmány a tagságot felfüggesztheti, esetleg a céget a tagok sorából törölheti.

18. §.

Üzletátruházás esetén a szakosztályi választmány a cég átruházását mindaddig nem veszi tudomásul, mig a régi tulajdonos kötelezettségeit az Egyesülettel és az Egyesület tagjaival szemben kiegyenlitést nem nyertek. Ha az uj tulajdonos elődjének kötelezettségeit a választ​mány által kitüzött határidőben sem egyenlitené ki, a cég a szakosztályi választmány előter​jesz​tésére az elnökség által a tagok sorából törölhető.

A tagok jegyzéke.

19. §.

Az Egyesület összes tagjairól az elnökség felügyelete alatt jegyzék vezettetik, melybe a tag neve és cége, valamint minden változás bejegyeztetnek.

A tagság elvesztése.

20. §.

A tagság elvész:

1. A cég megszünése folytán.

Ha azonban a megszünt, vagy átruházott cég tulajdonosa kijelenti, hogy továbbra is az Egyesület tagja kiván maradni, az elnökség ezt engedélyezheti.

2. Törlés folytán.

A szakosztályi választmány határozata folytán törölhető az a cég, amely

a) a szabályszerüen kivetett járulék fizetését megtagadja;

b) összesen legalább egy évi tagsági dijjal hátralékban van, feltéve, hogy az esedékesség után kétszeri felszólitás dacára a kitüzött határidőben kötelezettségének eleget nem tesz;

c) a 17. és 18. §.-ok eseteiben.

3. Kilépés folytán. A kilépő tag azonban a kilépés évének végéig tagdijat tartozik fizetni.

4. Szabályszerü kizárás folytán.

5. Csődnyitás esetén, a csőd tartamára.

A kizárás.

21. §.

Valamely tag kizárható:

1. megbecstelenitő büncselekmény miatt jogerősen elitéltetik;

2. ha becsületbe, vagy a kereskedői tisztességbe ütköző cselekményt követ el;

3. ha az alapszabályokat, vagy azokon alapuló szabályzatokat, a közgyülés, az elnökség vagy a szakosztályi választmány alapszabályszerü határozatait sulyosan megszegi, továbbá, ha a közgyülés, vagy az elnökség, illetőleg a szakosztályi választmány által hozzá intézett alap​szabályszerü meghagyásoknak nem engedelmeskedik;

4. ha kiderül, hogy azon adatok, amelyek alapján felvétetett, a valóságnak nem feleltek meg, vagy utólag megszüntek.

22. §.

Valamely tagnak kizárását bármely tag inditványozhatja.

A kizárási inditvány az elnökséghez nyujtandó be. Az elnökség a kizárási inditványt a szak​osztályi választmány elé terjeszti, mely elsősorban afelett határoz, hogy a panaszlott ellen a kizárási eljárás megindittassék-e, vagy sem.

Ha a szakosztályi választmány a kizárási eljárás meginditását elhatározza, az ügy elő​készitésével az elnökséget bizza meg.

Az elnökség a kizárási inditványt és az annak alapjául szolgáló tényeket közli a panaszlottal és felhivja őt, hogy védekezését terjessze elő. Az elnökség a kizárási eljárás alapjául szolgáló tényeket tisztázza, a szükséges bizonyitékokat beszerzi és az ügyet a szakosztályi választmány előtt való tárgyalásra minden irányban előkésziti.

A kizárás kérdésében a szakosztályi választmány előterjesztésére az elnökség dönt.

A kizáráshoz ugy a szakosztályi választmány, mint az elnökség szavazatainak legalább kétharmada szükséges.

A választmány ülésére a panaszlott meghivandó azzal, hogy jogában áll védekezését a szak​osz​tályi választmány előtt akár személyesen, akár valamely tagtársa, vagy más meghatalma​zottja utján, akár irásban előterjeszteni.

23. §.

A választmány határozata ellen 30 nap alatt halasztó hatályu felebbezésnek van helye a közgyüléshez. A felebbezés eldöntéséig az egyesületi tagság szünetel.

24. §.

A kizáratás, vagy kilépés napjától kezdve az illető tag minden joga az Egyesület, s annak vagyona iránt megszünik. Kizárt vagy önként kilépett tagok ujbóli felvétele.

25. §.

Kizárt tag csak a szakosztályi teljes ülés javaslatára a közgyülés határozata folytán vehető fel ujból tagok sorába.

26. §.

A 20. §. 2. pontja szerint törölt tag a szakosztályi választmány által a felvételi összeg s az esetleges hátralékos járulékok lefizetése után ujólag felvehető. Az elnökség fel van jogositva az ujólag felvételt kérőnek a beiratási dijat elengedni.

MÁSODIK SZAKASZ.

Az Egyesület igazgatásáról.


Az Egyesület közegei.

27. §.

Az Egyesület közegei:

a) a közgyülés;

b) az elnökség;

c) a szakosztály és szakosztályi választmány;

d) számvizsgáló bizottság.

ELSŐ FEJEZET.

A közgyülésről.

A közgyülés.

28. §.

A közgyülés az Egyesület közakaratát képviseli, s évenként egybehivandó.

29. §.
A határozatképességhez szakosztályonként 5, összesen legalább 20 tag jelenléte szükséges. Ha a gyülés nem volna határozatképes, ugy egy negyedéven belül, két héttel a kitüzött közgyülés határnapja előtt az egyesületi közlönyben közzétett hirdetés utján, uj közgyülés hivandó egybe, mely az előbbeni sikertelenül megtartott közgyülés napirendjére nézve a tagok számára való tekintet nélkül határoz.

30. §.

Az elnökségnek jogában áll ezenkivül rendkivüli közgyülést egybehivni. Köteles erre, ha azt legalább 40 tag irásban inditványozza.

31. §.
Az elnökség köteles a közgyülés megtartása előtt legalább két héttel az egyesületi közlönyben, a napirend felemlitésével, a közgyülési meghivót közzétenni.

32. §.

Minden tag, ki a közgyülés idejekor Budapesten tartózkodik, köteles a közgyülésen részt venni.

33. §.

Egyedül a közgyülésnek áll jogában:

a) a szakosztályi választmány, pénztáros, ellenőr és számvizsgáló-bizottságnak egy évi tartamra való megválasztása;

b) az évi járulékok meghatározása;

c) rendelkezés az egyesületi vagyon felett;

d) határozat az előirányzat és zárszámadás tárgyában;

e) az alapszabályok módositása, vagy az Egyesület feloszlatásának elhatározása, mely határozatok azonban csakis a kereskedelemügyi miniszter jóváhagyása után válnak jogerejüvé.

Elnöklet.

34. §.

A közgyülést az elnök, ennek akadályoztatása esetében a szakosztályi elnökök egyike, amennyiben pedig ezek is akadályozva volnának, az elnökség köréből választandó helyettes nyitja meg, vezeti és oszlatja fel. Csakis az elnök joga a tárgyalás alá hozandó tárgyak sorrendjét meghatározni és a rend fentartásáról gondoskodni. Az eszközök, melyek az iránt rendelkezésére állanak: rendreutasitás, a szó megvonása és a gyülés elnapolása.

A közgyülés napirendje.

35. §.

Minden rendes közgyülés elé évi jelentés terjesztendő, valamint határozat hozandó az egyesületi vagyon kezelésére vonatkozólag.

36. §.

Az inditványok a rendes közgyülés napirendjéhez, egy héttel előbb az elnökségnél benyujtandók. Később érkezett inditványok csak tiz tag pártolása és az elnökség beleegyezésével tárgyalhatók és dönthetők el.

37. §.

Az elnök köteles oly tárgyról is tárgyalást engedélyezni, mely a napirenden bár nem fordul elő, de amelyet tiz tag ajánl. A vita bezárásának ajánlatához 5 tag támogatása szükséges.

38. §.
A rendkivüli közgyülés napirendjén elő nem forduló inditvány csak az esetben tárgyalható, ha azt a rendkivüli közgyülést megelőzőleg legalább 8 nappal nyujtották be az elnökséghez.

Az elnökség köteles az inditványt, mint a napirend pótlékát kellő időben közzétenni.

Választás és szavazás.

39. §.

A közgyülés határozatai, amennyiben azok jelen alapszabályok értelmében nem kivánnak meg bizonyos szavazati számot, a jelenlevő tagok és képviseltek szótöbbsége által hozandók.

40. §.
A választás közfelkiáltással, vagy titkos szavazás utján történik. Az utóbbi esetben a részletes intézkedéseket az elnökség teszi meg és hozza nyilvánosságra. A pénztárnokot, ellenőrt és számvizsgáló-bizottságot az Egyesület összes tagjai választják, mig a szakosztályi tisztikarra csakis a szakosztályi tagok adhatják le szavazataikat. Ha az első választásnál határozott szótöbbség nem volna, ugy a két legtöbb szavazatot nyertek közt uj szavazás történik. Szavazat​egyenlőség esetén az elnök dönt.

41. §.

A távollevőkre a közgyülés törvényes határozatai kötelezők, de meghatalmazott képviselőik által helyettesittethetik magukat. A meghatalmazott a gyülés előtt az e célra kiállitott meghatalmazást az elnöknél bemutatni tartozik.
A közgyülés megtartásakor Budapesten tartózkodó tagok csak betegség esetén szavazhatnak meghatalmazott által. Senki sem képviselhet két szavazatnál többet.

Jegyzőkönyv.

42. §.

A közgyülés összes tárgyalásairól és hozott határozatairól jegyzőkönyv veendő fel, mely az egyesületi közlönyben közzététetik. A jegyzőkönyv a jegyző, az elnök és a közgyülés által a jegyzőkönyv hitelesitésére választott két tag által aláirandó.

MÁSODIK FEJEZET.

Az elnökségről

43. §.

Az elnökség tagjai:

a) a szakosztályi választmányok elnökei;

b) a szakosztály tisztikarának, vagy választmányának a szakosztály által kiküldött egy tagja;

c) a pénztáros;

d) az ellenőr.

Az elnökség elnökét az állandó budapesti lakhellyel biró szakosztályi elnökök sorából, saját ha​táskörében, egy évi tartamra választja, s az igy megválasztott elnök egyben az Egyesület elnöke.

Az elnök megválasztásáról az Egyesület minden tagja irásban értesitendő, s a választás eredménye azonkivül az Egyesület hivatalos lapjában is közzéteendő.

Az ügyvezető titkárt, valamint az iroda személyzetét az elnökség nevezi ki.

Az elnökség jogai és kötelességei.

44. §.

Az elnökség az Egyesületet önállóan képviseli, amennyiben a jelen alapszabályok azt nem korlátozzák.

Különös kötelessége:

a) az egyesületi alapszabályokat fentartani és a határozatokat végrehajtani;

b) a szakosztályi választmány előterjesztése alapján uj tagok felvétele felett dönteni;

c) a szakosztályi választmány előterjesztése alapján a tagok kizárása;

d) a közgyülést egybehivni;

e) bizottságokat kiküldeni;

f) a pénztári ügyeket, valamint az egyesületi vagyont kezelni; a következő év előirányzatát és a beszámoló jelentéseket a közgyülés számára elkésziteni;

g) feladata egyáltalában az 1. §.-ban emlitett cél elérésére szolgáló intézkedések megtétele és sürgős esetekben az illetékes szakosztályi választmány előterjesztése alapján rendkivüli rend​szabályok alkalmazása az Egyesület és a könyv- és zeneműkereskedelem érdekében.

Az elnökség az ügyek elintézése céljából lehetőleg havonként egyszer ülést tart.

Hirdetések.

45. §.
Az elnökség: és a szakosztályi választmány hirdetményei az egyesületi közlönyben (Corvina) tétetnek közzé, mely az Egyesületnek hivatalos közlönye.

46. §.
Minden hivatalos irat, vagy értesités a bélyegző előnyomása után az egyik elnök és az ügyvezető titkár által aláirandó, az okiratok és meghatalmazások azonkivül az egyesületi pecséttel látandók el.

Az elnökségi határozatok kötelező ereje.

47. §.

Amint az elnökség az alapszabályok értelmében az Egyesület nevében határoz, az az utóbbira néz​ve kötelező, mihelyt az egyesületi közlönyben, vagy körlevél utján a tagok tudomására hozatik.

Az elnök kötelességei.

48. §.

Harmadik személyekkel szemben az Egyesületet képviselni. Minden tárgyaláson, ha hivatalos minőségben vesz részt benne, az elnököt illeti meg az elnöklés és az ügyek vezetése. Szintugy ő köteles a hozott határozatokat keresztülvinni.

Akadályoztatása esetén a szakosztályi választmányi elnökök egyike veszi át annak kötelességeit.

49. §.

Az ügyvezető titkár az Egyesület és a szakosztály központi irodájának vezetője, az ügyek előadója, s végrehajtó közege. Végzi az Egyesület hivatalos levelezését, előkésziti az üléseket, vezeti a gyülések és tárgyalások jegyzőkönyvét, közvetiti a tagoknak az Egyesülettel való érintkezését. Gondoskodik a tagokat érdeklő tudnivalók közléséről.

50. §.
A pénztárnok tartozik az egyesületi vagyont a választmány által meghatározott alapon gondozni, rendes könyvvezetés mellett a pénztárt kezelni, az évi zárlatot, mérleget és költség​vetést elkésziteni s a választmányi vagy közgyüléseken előadni. A napi szükségleten tulmenő pénzkészletet köteles az Egyesület bankszámlájára befizetni. Az utalványokat az elnökkel egyetemlegesen irja alá, fizetéseket pedig az elnök utalványozására teljesit.

51. §.
Az ellenőr a pénztári és vagyonkezelés ellenőrzője.

HARMADIK FEJEZET.

A szakosztályok.

A szakosztályi választmányról.

52. §.
A szakosztályi választmány tagjai:

a szakosztályi elnök, az elnökhelyettes, esetleg alelnök, titkár, választmányi tagok. A választ​mányi tagok számát a szakosztályi tagoknak számához képest maga a szakosztály állapitja meg. Az egyes szakosztályokban a választmányi tagok száma 8-nál kevesebb és 18 rendes, 6 póttagnál több nem lehet. Jogában áll a szakosztályi választmánynak a szakosztály tagjai sorából levelező tagokat választani, akik a választmány ülésein tanácskozási joggal részt vesznek, de szavazati jogot nem gyakorolhatnak.

A szakosztályi választmány jogai és kötelességei.

53. §.
A szakosztályi választmány hatáskörébe tartoznak:

a) a szakosztályt kizárólag érdeklő ügyekben a 2. §-ban megjelölt cél elérésére szükséges intézkedések megtétele és egyes esetekben rendkivüli rendszabályok alkalmazása a szak​osztály érdekében;

b) a jelentkező uj tagok felvétele felett dönteni, illetve az erre vonatkozó inditványt az elnök​ségnek előterjeszteni;

c) a tagok kizárására vonatkozó inditványt az elnökségnek előterjeszteni.

A szakosztályi választmány határozatait köteles 14 napon belül az elnökségnek bejelenteni.

NEGYEDIK FEJEZET.

A bizottságokról.

A bizottságok beosztása.

54. §.

Az egyesület rendes bizottságai:

a) a segélypénztár bizottsága;

b) a jogügyi tanács.

c) könyvtári bizottság.

55. §.
A rendes bizottságok ügyrendet tartoznak kidolgozni s jóváhagyás végett az elnökségnek bemutatni; a rendkivüli bizottságok csak az elnök kivánságára.

A segélypénztári bizottságok.

56. §.

A „Magyar Könyvkereskedők Segélypénztára” önálló intézmény az Egyesület kebelében. Célja a magyar könyvkereskedők és hozzátartozóiknak segélyezése, mely célra az alapit​ványok kamatai s a pénztár egyéb bevételei szolgálnak.

57. §.

A segélypénztár alapjainak őrzője, jövedelmeinek kezelője és nyujtandó segélyek ado​mányozója a „Segélypénztári bizottság”, melyet az elnökség fővárosi önálló könyvkereskedői főnökökből és részvénytársasági igazgatók közül alakit meg. A bizottság 7 tagból áll, s elnökét saját kebeléből választja meg. A pénztári teendőkkel a bizottság az Egyesület pénztár​nokát bizza meg, ki a bizottsági üléseken előadó. Ha elhalálozás folytán, vagy egyéb okokból a bizottsági tagok száma eggyel csökken, a bizottság 30 napon belül összeül s maga egésziti ki magát választás utján.

A jogügyi tanácsról.

58. §.
A jogügyi tanács 5 tagból és 2 póttagból áll. Az ügyvezető titkár a tanácsnak hivatalból tagja.

Feladata:

a) jogerejü szabályok megállapitása, amennyiben a kereskedelmi törvényben a könyv- és zeneműkereskedelem sajátszerü érdekei nem volnának kellőleg érintve.

b) A könyv- és zeneműkereskedői jogszokások kodifikálása, amint azok a könyv- és zenemű​kereskedelmi üzemben kialakultak.

Az a) és b) pontban emlitett munkálatok a bizottság által a szakosztályi választmány utján terjesztendők az elnökség elé jóváhagyás végett;

c) fennálló jogszokások eltérő magyarázata esetében elvileg dönt.

A c) pont értelmében hozott határozatok végrehajtása a szakosztályi választmányra tartozik.

59. §.

A jogügyi tanács határozatait oly tanácskozásokban hozza, melyekben mind az 5 tag részt vesz. Ha az ügyben egyik bizottsági tag érdekelve vám, ugy annak helyébe egy póttag hivandó be.

60. §.
A könyvtári bizottság feladatát képezi az Egyesület könyvtári ügyeinek irányitása, a könyvtár létesitése és fentartása az ehhez szükséges intézkedések foganatositása. A könyvtári bizottság legfeljebb 7 tagból áll, kiket a közgyülés választ meg.

Rendkivüli bizottságok.

61. §.

Rendkivüli ügyek elintézésére a közgyülés, vagy az elnökség rendkivüli bizottságokat küldhet ki.

62. §.
A rendkivüli bizottságok a reájuk bizott munkálatokat elvégezvén, azokat az elnökségnek adják át.

ÖTÖDIK FEJEZET.

Számvizsgáló bizottság.

63. §.

A közgyülés három tagból álló számvizsgáló bizottságot választ.

64. §.

A számvizsgáló bizottság tartozik az egyesületi pénztárt, a beszámoló jelenést, az előirány​zatot, melyet a pénztárnok két héttel a közgyülés előtt (köteles átszolgáltatni, átvizsgálni, az egyesületi vagyont alapitványok és örökségek rendes elhelyezéséről meggyőződni, vizsgálata eredményét az egyesületi közlönyben közzétenni, véleményével azt a közgyülés elé terjesz​te​ni s a közgyülés részéről az elnökségnek megadott felmentvényt irásbelileg a pénztár​könyvbe beiktatni. Ez a felmentés az elnökséget teljesen fedezi.

HATODIK FEJEZET.

A választmányt, a bizottságokat és a számvizsgáló bizottságot 
illető általános határozatok.

Ingyenes igazgatás.

65. §.
Az elnökség, a szakosztályi választmány és a bizottságok tagjai ingyen végzik teendőiket.

Határozatképesség.

66. §.
Az elnökség és a szakosztályi választmányi határozathozatalához legalább bárom tag jelenléte szükséges.

Ujraválasztás.

67. §.

Az elnökségből, a szakosztályi választmányból és bizottságokból kilépő tagok ujra választhatók.

HETEDIK FEJEZET.

Választott biróság.

68. §.
Az Egyesület tagjai közt minden az egyesületi viszonyból, a közgyülés, az elnökség, vagy a szakosztályok határozataiból és megállapodásaiból, valamint általában a könyv- és zenemű​kiadói és könyv- és zeneműárusi forgalomból kifolyólag felmerülő vitás ügyben, a tagok az Egyesület kebelében létesitendő választott biróság itéletének vetik alá magukat.

A választott biróság szervezetét és müködését az elnökség a jogügyi tanáccsal együtt állapitja meg és külön ügyrendben szabályozza.

HARMADIK SZAKASZ.

Általános határozatok.

Az alapszabályok megváltoztatása.

69. §.

Az alapszabályok megváltoztatását célzó inditványt az elnökség, vagy 10 egyesületi tag teheti. Ily inditvány hat héttel az évi közgyülés előtt az elnökségnél nyujtandó be. Az elnök​ség köteles azt három héttel a közgyülés előtt az egyesületi közlönyben az indokokkal együtt közzétenni s a közgyülés napirendjére kitüzni.

70. §.

Az alapszabályok megváltoztatására 30 tag jelenléte s a közgyülésen jelenlevő tagok szavazatának kétharmada szükséges.

Az Egyesület feloszlatása.

71. §.

Ha a tagoknak legalább egyharmada által, három nappal a közgyülés előtt irásbeli inditvány nyujtatnék be az elnökségnél az Egyesület feloszlatása iránt, ugy az elnökség köteles azt a legközelebbi rendes közgyülésen, melyre valamennyi tag az egyesületi közlönyben háromszor tett felhivás utján meghivandó, előterjeszteni.

72. §.
Ha a közgyülésen a bélyegzett szavazati jegyek által megejtett szavazás utján a jelenlevő tagok háromnegyedrésze az inditvány tárgyalhatását elfogadja, ugy egy rendkivüli bizottság választatik, mely az elnökség 4 tagjából és 8 más tagból áll.

73. §.
Az elnökség ezen bizottság tanácskozásának eredményét legkésőbb három hónappal az évi közgyülés előtt, vagy ha ez egy rendkivüli közgyülés elé volna terjesztendő, legkésőbb hat héttel annak megtartása előtt tartozik az egyesületi közlönyben vagy körlevélben közzétenni és az egybehivott közgyülésnek határozathozatal végett előterjeszteni.

74. §.
Háromnegyed szótöbbséggel elhatározott feloszlatás esetében, az azonkori egyesületi vagyon, mint illethetlen alapitvány, a magyar könyvkereskedők segélyalapjához csatoltatik. Az egye​sü​leti segélypénztár az Egyesület feloszlása, vagy más egyesületbe olvadása esetén teljesen önálló intézménnyé válik.

75. §.
A 29. §. 2. mondatában foglalt rendelkezés a 70., 72., illetve 73. §§-ok eseteiben is meg​felelően alkalmazandó.

76. §.
Ha az Egyesület alapszabályaiban megállapitott célját szem elől tévesztené, vagy ha hiva​tásának meg nem felelne, annak müködése, amennyiben az egyes tagok vagyoni érdeke, vagy az állam érdeke veszélyben forogna, kormányilag felfüggesztendő, s maga ezen Egyesület a meginditott vizsgálat eredményéhez képest feloszlatható, vagy a feloszlatás terhe alatt alap​szabályai megtartására kötelezhető.
